IL-KNISJA TAL-MADONNA TAL-KARMNU F'SAN PAWL IL-BAĦAR Fil-preżent din il-Knisja hija mmexxija mill-Patrijiet Franġiskani Konventwali ta' l-istess parroċċa Madonna tal-Karmnu - Parroċċa Fgura Fit-triq li mill-parti l-qadima ta' San Pawl il-Baħar twasslek lejn il-bajja tax-Xemxija, fuq in-naħa tax-xellug tat-triq hemm il-knisja tal-Madonna tal-Karmnu. Din hija waħda mill-knejjes filjali tal-knisja parrokkjali ta' l-Addolorata ta' San Pawl il-Baħar li hija mmexxija mill-Patrijiet Franġiskani Konventwali. L-inħawi li fihom tinsab din il- knisja jissejħu ta' ħdejn Għajn Rażul, u dan għall-famuża għajn li hemm fil-bidu tat-triq tal-bajja, li skond it- tradizzjoni, kien xorob minnha San Pawl meta wasal fil- gżira tagħna. Ma nafux eżatt min kien li għażel li tinbena din il-knisja ddedikata lill-Madonna bit-titlu tal-Karmelu, jista' jkun li l-art li fuqha ġiet mibnija l-knisja kienet proprjeta' tal- knisja tal-Karmnu ta' l-Imdina, iżda jista' jkun ukoll li kien hemm xi villeġġjanti li kienu jiġu mill-Belt biex iqattgħu x-xhur sħan tas-sajf fl-inħawi u xtaqu li jkollhom din il- knisja biex ma jinqatgħux mill-Kult Karmelitan li kienu jħaddnu. Bdiet tinbena nhar is-16 ta' Awissu, l-għada tal-festa ta' Santa Marija, tas-sena 1854, u dan x'aktarx kien iż-żmien li l-aktar li kien ikun hemm nies għall-vaganzi u b'hekk aktar ikun hemm benefatturi. Tlestiet nhar festa oħra kbira u għażiża għalina l-Maltin, dik ta' San Pawl, 10 ta' Frar 1855. Tbierket mid-Delegat Kappillan Camilleri tan- Naxxar fil-15 ta' Mejju 1856. Fuq il-bieb ewlieni tagħha hemm kampnar żgħir li fih qanpiena waħda. Quddiemha hemm parapett żgħir, u fuq in-naħa ta' wara għandha sagristija żgħira. Is-saqaf minn ġewwa huwa mibni fuq arkati kbar, l-altar ewlieni huwa ta' l-irħam bi kwadru tal-Madonna tal-Karmnu fuqu. F'niċċa 'l fuq mill- perspettiva ta' l-altar hemm statwa tal-Qalb ta' Gesu'. Hemm ukoll żewġ statwi kbar, waħda ta' San Ġużepp u oħra ta' San Franġisk Saverju. Il-knisja għandha sett kwadri tal-Via Sagra u altar mejda. Fis-sajf meta l-inħawi ' jkunu miżgħuda bin-niesli jmorru San Pawl il-Baħar għall- vaganzi, ikun hemm il-quddies kuljum filwaqt li matul is- sena l-knisja tintuża regolarment kemm għall-quddies kif ukoll għall-laqgħat ta' talb. Fil-prezent din il-knisja hija mmexxija mill-Patrijiet Franġiskani Konventwali ta' l-istess parroċċa. Il-festa tal-Madonna tal-Karmnu ssir f'wieħed mill-Ħdud tax-xahar ta' Lulju. Sadanittant, il-festa t-tajba lil kulħadd.